b"\n_START_ARTICLE_\nLeon Mandrake\n_START_SECTION_\nLiv og virke\n_START_PARAGRAPH_\nHan ble f\xc3\xb8dt i den amerikanske delstaten Washington i 1911, og da han var meget ung flyttet hans mor til New Westminster, Britisk Columbia, p\xc3\xa5 vestkysten av Canada. Han begynte sin karriere i underholdningsbransjen i 1922 ved \xc3\xa5 delta i vaudeville-forestillinger. Han sluttet seg senere til Ralph Richards magiske turne i 1927. P\xc3\xa5 slutten av 1930-\xc3\xa5rene reiste han mye i USA med stor suksess. Mandrake var tryllekunstner, illusjonist, manipulat\xc3\xb8r, buktaler og noen ganger brannslukker. Han turnerte mye til universitetene p\xc3\xa5 slutten av sin karriere, og fikk \xc2\xabPerforming Fellowship\xc2\xbb fra Academy of Magical Arts i Hollywood i 1978, sammen med sin kone og partner, Velvet._NEWLINE_Mandrake giftet seg to ganger, begge ganger med sine kvinnelige sceneassistenter. I 1939 giftet han seg med Narda (\xc2\xabPrinsesse Narda\xc2\xbb). Da ekteskapet br\xc3\xb8t sammen i 1946, mistet han ogs\xc3\xa5 sin assistent. I desember fikk han en ny assistent, Louise Salerno, som fikk scenenavnet Velvet. To uker senere giftet de seg. De fikk fire barn, Lon, Ron, Kimball og Geelia som alle ble f\xc3\xb8dt mens de var ute p\xc3\xa5 turne._NEWLINE_Mandrake framf\xc3\xb8rte sitt siste magiske show i 1985 p\xc3\xa5 Sjokoladefestivalen i Victoria i Canada. Det avsluttet hans 62 \xc3\xa5r lange karriere i underholdningsbransjen. Han d\xc3\xb8de p\xc3\xa5 sykehuset den 27. januar 1993._NEWLINE_En biografi ble skrevet i 1998 av Sheldon O'Connell kalt for Mandrake Incomparable (Calgary: Hades). I 2001 kom en filmdokumentar, Mandrake, A Magical Life.\n_START_SECTION_\nTegneseriefigur\n_START_PARAGRAPH_\nLeon Mandrake var kjent for sin svarte flosshatt, svarte kappe og tynne mustasje og hadde p\xc3\xa5fallende likhet med tittelfiguren i tegneserien med samme navn, \xc2\xabMandrake\xc2\xbb (engelsk: \xc2\xabMandrake the Magician\xc2\xbb), skapt i 1934 av manusforfatteren Lee Falk (1911\xe2\x80\x931999). Leon Mandrake hadde f\xc3\xa6rt underholder i over ti \xc3\xa5r f\xc3\xb8r tegneserien sirkulerte. Phil Davis, seriens tegner, m\xc3\xb8tte Leon Mandrake. De ble venner og brevvekslet i flere \xc3\xa5r etterp\xc3\xa5. Det var ingen skriftlig kontrakt mellom partene, men begge var verbalt enig om promotere hverandre, magikeren og tegneserien, med det resultat at Mandrake ble kjent over hele Nord-Amerika."